EkBass/fiwiki-20250220-pages-articles huggingface dataset:
Konkreettinen musiikki

Konkreettinen musiikki () on erilaisista ympäristöstä nauhoitetuista äänistä koostettua elektronista musiikkia. Se on vastakohta perinteiselle sävellykselle (Musique abstraite, abstrakti musiikki), sillä teosta työstettäessä äänet nauhoitetaan ennen sävellystyötä. Ensimmäisen kerran konkreettista musiikkia esitettiin 1940-luvun lopulla ja 1950-luvun alussa teknologisen kehityksen, erityisesti parempien mikrofonien ja kelanauhureiden, innoittamana. Pariisilainen radiotoimittaja Pierre Schaeffer loi eräät varhaisimmista konkreettisen musiikin teoksista, kuten Étude aux chemis de fer, Étude au piano I ja Étude aux casseroles. Teosten sävellystyössä nauhoitettuja ääniä nopeutettiin, loopattiin ja soitettiin väärään suuntaan. Äänilähteinä teoksissa käytettiin junaa, pianoa ja keittiötarvikkeita. Schaeffer teki myös yhteistyötä toisen konkreettisen musiikin pioneerin, Pierre Henryn kanssa. He loivat muun muassa teoksen Symphonie pour un homme seul ("Yksinäisen miehen sinfonia"). Konkreettista musiikkia yhdisteltiin synteettiseen elektroniseen musiikkiin Edgar Varèsen teoksessa Poème électronique, joka soitettiin Brysselin maailmannäyttelyssä 1958 neljänsadan tarkoin asetellun kaiuttimen kautta Iannis Xenakisin suunnittelemassa erikoispaviljongissa. 1950-luvun jälkeen muut elektronisen musiikin tyylilajit valtasivat konkreettisen musiikin alaa, vaikka sen vaikutus näkyi vielä The Beatlesin ja Pink Floydin kaltaisten yhtyeiden musiikissa. Miles Davisin klassikkoalbumit 1960-luvun lopulla hyödynsivät konkreettista sävellystapaa, mutta eivät olleet aikanaan arvostettuja. 1980- ja 1990-lukujen aikana perinteinen ja uudentyylinen konkreettinen musiikki lähtivät uuteen nousuun. Digitaalista samplaamista ruvettiin hyödyntämään perinteisten kelanauhurien sijaan, ja monet modernin elektronisen musiikin artistit ottivat vaikutteita konkreettisen musiikin sävellystekniikasta omiin työskentelytapoihinsa. Luokka:Elektronisen musiikin alalajit Luokka:Samplaaminen
EPS-eristelevy

EPS-eristelevy () (myös "styrox-levy") on polystyreenistä valmistettu rakennusmuovituote, jota käytetään lämmöneristeenä. Levyllä on suuri puristuskestävyys. Styrox on EPS-tuotteille vakiintunut kutsumanimi vanhan markkinoilta jo poistuneen tuotemerkin mukaan, mutta nimityksen käyttö ei ole virallisissa yhteyksissä hyvien rakentamistapojen mukaista. == Ominaisuudet ja edut == EPS-levyjä voidaan käyttää rouheena uusien EPS-tuotteiden valmistuksessa. Eristelevyjen lisäksi muita EPS:stä valmistettavia tuotteita ovat putki- ja laite-eristeet, perustusjärjestelmät, lämpöharkot, anturamuotit, askelääneneristeet, sandwich-elementtien eristeet, kellukkeet ja laituriponttonit sekä muotokappaleet. == Katso myös == * Rakennuseriste Luokka:Rakennuseristeet
Édouard Branly

Édouard Eugène Désiré Branly (kirjoitetaan myös Branley) (23. lokakuuta 1844 – 24. maaliskuuta 1940)britannica.com: Edouard Branly oli ranskalainen fyysikko. Branly on eräs radion varhaisista kehittäjistä. Hän oli ensimmäinen, joka käytti metallijauhetta ilmaisemaan sähkömagneettista kenttää. Branly syntyi Amiensissa, Ranskassa. Hän kävi St Quentinin koulua ja aloitti matematiikan opinnot Napoleonkoulussa (nykyinen Henry IV:n yliopisto). Valmistuttuaan luokkansa priimuksena 1868 hänelle tarjottiin paikkaa Bourgesin yliopistosta. Bourgesissa ei kuitenkaan ollut riittävästi mahdollisuuksia tutkimustyölle, joten Branly siirtyi Pariisiin. 5. helmikuuta 1874 hänestä tuli La Sorbonnen laboratorion johtaja. Puolitoista vuotta myöhemmin Branly kutsuttiin Pariisin katolisen yliopiston fysiikan laitoksen professoriksi. ==Ura== Branly tutki sähkön ominaisuuksia paitsi teoreettisesti, myös rakentamalla kojeita. Langattoman viestinnän alkukehityksessä oli vaikeutena fysikaalisten teorioiden, laitteiden kehittämisen ja kaupallisten sovellusten välinen kuilu. Branly muodosti yhteyden monimutkaisten matemaattisten kaavojen, keksintöjen ja tulosten levittämisen välillä. Radion kehitykselle Branlyn suurin saavutus oli metallijauheen sähkönjohtavuudesta tehty havainto, jossa jauheen vastus muuttuu pieneksi sen joutuessaan sähkökenttään. 1890 Branly rakensi havainnon perusteella laitteen, joka myöhemmin sai nimen kohereeri. Kohereeria käytettiin radion tutkimuksessa seuraavat 15 vuotta, kunnes elektroniputki syrjäytti sen. Branly kehitti kohereeria monien muiden tutkijoiden ohella vielä 1900-luvulla. Sähkömagneettisen säteilyn tutkimisen lisäksi Branly tutki sähköterapiaa. Hän etsi yhteyksiä lääketieteen ja fysiikan välillä ja esitti malleja ihmisen hermojen rakenteesta. == Lähteet == == Aiheesta muualla == Luokka:Radion varhaiset kehittäjät Luokka:Ranskalaiset fyysikot Luokka:Ranskan tiedeakatemian jäsenet Luokka:Vuonna 1844 syntyneet Luokka:Vuonna 1940 kuolleet
Kumoon

Kumoon on suomalainen freeware-peli, jossa tehtävänä on liikkua kananpojalla sekä kaataa kuutioita kolmiulotteisessa ympäristössä ampumalla niitä revolverilla, haulikolla ja kranaatinheittimellä. Pelin on kehittänyt Mikko ”Mayoneez” Oksalahti. Musiikit ovat säveltäneet Santeri ”Sinza” Pilli ja Tuomas ”Fantazia” Raninen. Peli julkaistiin Assembly'05 -demopartyilla, jossa se voitti pelinkehityskilpailun. == Aiheesta muualla == * Pelin kotisivut Luokka:Pulmapelit Luokka:Freeware-pelit Luokka:Mac OS -pelit Luokka:Suomessa kehitetyt videopelit Luokka:Vuoden 2005 videopelit Luokka:Windows-pelit
Mullah

Mullah (myös mulla tai molla, arab. ja pers. ملا) on termi jota on käytetty eri yhteyksissä viitateen pääsääntöisesti islamilaisiin johtajiin. Se on kunniatitteli sunnalaisilla, mutta sitä on käytetty myös shiialaisten keskuudessa alemman tason uskonoppineista. Imaamista poiketen, se on nimike, eikä niinkään ammatti. Termiä on kuitenkin käytetty myös haukkumanimenä. Lisäksi juutalaiset ovat käyttäneet termiä. Mullah tulee arabian kielisestä sanasta mawlā (مَوْلَى), joka tarkoittaa "kirkkoherraa, päällikköä tai suojeliaa". Suomessa vaikutti Venäjän keisarikunnan sunnalaisia tataarimullaheita jo 1800-luvulla.MOT Gummerus Uusi suomen kielen sanakirja, hakusana mullahRoy, Olivier (1994). The Failure of Political Islam. Cambridge, Massachusetts: Harvard University Press. pp. 28–29. ISBN 0-674-29140-9.Leitzinger, Antero: Mishäärit - Suomen vanha islamilainen yhteisö. (Sisältää Hasan Hamidullan ”Yañaparin historian”. Suomentanut ja kommentoinut Fazile Nasretdin). Helsinki: Kirja-Leitzinger, 1996. ISBN 952-9752-08-3. (s. 103) == Lähteet == Luokka:Islamilaiset arvonimet‎
Ksylometatsoliini

Ksylometatsoliini on nenän limakalvon hoitoon käytettävä lääke, joka supistaa paikallisesti limakalvon verisuonia. Rakenteeltaan ksylometatsoliini on sympatomimeettisesti vaikuttava imidatsolijohdos. Lääkettä on saatavilla nenäsumutteena ja nenätippoina. Ksylometatsoliinia myydään kauppanimillä Nasolin, Naso-Ratiopharm ja Otrivin. ==Vaikutusmekanismi== Ksylometatsoliini supistaa nenän limakalvon pieniä verisuonia, jolloin niistä pääsee tihkumaan vähemmän nestettä ulos, nenän tukkoisuus vähenee ja hengittäminen nenän kautta helpottuu. Ksylometatsoliini muistuttaa molekyylirakenteeltaan adrenaliinia, ja sitoutuu sen kanssa samoihin reseptoreihin eli α-adrenergisiin reseptoreihin. Vaikutus alkaa 5–10 minuutin kuluttua lääkkeen otosta ja kestää noin 6-8 tuntia. ==Käyttö== Ksylometatsoliinia käytetään nenän tukkoisuuden vähentämiseen. Flunssan oireiden hoidon lisäksi sitä voi käyttää myös aero- otiitin eli lentämisen yhteydessä ilmenevän korvakivun ehkäisyyn ja hoitoon. Ksylometatsoliinia voi ostaa apteekista ilman lääkärin määräystä. ==Sivuvaikutukset== Ksylometatsoliini aiheuttaa vain harvoissa tapauksissa haittavaikutuksia, joita ovat esimerkiksi nenän limakalvon kirvely ja kuivuminen, päänsärky ja pahoinvointi. Lääkettä ei suositella kuitenkaan käytettäväksi itsehoidossa aikuisilla yli 10 päivää eikä alle 10-vuotiailla lapsilla yli 5 päivää. Liian pitkän käytön jälkeen saattaa esiintyä käänteinen vaikutus, eli limakalvojen verisuonet turpoavat ja liman eritys lisääntyy entisestään. Ahdaskulmaglaukoomaa sairastavien henkilöiden ei tulisi käyttää ksylometatsoliinia. Ksylometatsoliinin käytössä on myös makuongelma; se maistuu erittäin pahalta, joten varsinkin pienten lasten voi olla vaikea käyttää nenätippoja tai nenäsumutetta nenän ja suun välisen yhteyden vuoksi (aine kulkeutuu nenästä suuhun ja voi aiheuttaa jopa yökkäystä pahan makunsa vuoksi). == Aiheesta muualla == *PubChem: Xylometazoline *KEGG: Xylometazoline Luokka:Lääkkeet Luokka:WHO:n tärkeimmät lääkkeet
Anthony Horowitz

Anthony Horowitz (s. 5. toukokuuta 1956) on brittiläinen kirjailija ja tv- käsikirjoittaja. Hän on tehnyt kirjojen lisäksi myös käsikirjoituksia televisiolle, muun muassa sarjoihin Midsomerin murhat, Foylen sota ja Hercule Poirot, joita on esitetty Suomessa TV1:llä. Hänen ensimmäinen romaaninsa Enter Frederick K. Bower ilmestyi hänen ollessaan 23-vuotias. Horowitzin vuonna 2000 aloittama nuortenkirjasarja teinivakooja Alex Riderista on hänen menestynein luomuksensa. Sarjan kolmas osa Luurankosaari voitti vuonna 2003 lasten ja nuorten itsensä äänestämän Red House Children’s Awardin. Ensimmäisen Alex Rider -romaanin Stormbreaker pohjalta on tehty myös elokuva vuonna 2006. Englannin kirjakauppiaiden yhdistys valitsi Anthony Horowitzin vuoden 2007 kirjailijaksi, kun Horowitzin kirjoja oli myyty neljän vuoden aikana yli 3 miljoonaa kappaletta. Horowitzilla on kaksi aikuista poikaa, ja hän on naimisissa TV-tuottaja Jill Greenin kanssa. == Teoksia == * Enter Frederick K. Bower (1978, ei suomennettu) * Kohtalon kummipoika (2000) * Trigger Mortis (2015) * Forever and a Day (2018, ei suomennettu) * With a Mind to Kill (2022, ei suomennettu) === Alex Rider === * Alex Rider & Stormbreaker (2000) * Alex Rider & kovisten koulu (2001) * Alex Rider & Luurankosaari (2002) * Alex Rider & pelikuningas (2003) * Alex Rider & Scorpia (2004) * Alex Rider & arkkienkeli (2005) * Alex Rider & käärmeenpää (2007) * Alex Rider & Crocodile Tears (2009, ei suomennettu) * Alex Rider & Scorpia Rising (2011, ei suomennettu) * Alex Rider & Russian Roulette (2013, ei suomennettu) * Alex Rider & Never Say Die (2017, ei suomennettu) * Alex Rider & Nightshade (2020, ei suomennettu) * Alex Rider & Nightshade Revenge (2023, ei suomennettu) === Viisi vartijaa === * Korpinportti (2005) * Kylmä tähti (2006) * Pimeän käskyläiset (2009) * Nekropolis (2010) * Oblivion (2012) === Aikuisille === * Joka leikistä suuttuu (The Killing Joke, 2005) == Palkinnot == * Alex Rider -sarjan kolmas osa, Luurankosaari, voitti vuonna 2003 Red House Children's Awardin - lasten ja nuorten itsensä äänestämänä. == Lähteet == * Karisto * Anthonyhorowitz.com * Luokka:Vuonna 1956 syntyneet Luokka:Elävät henkilöt
PSI

PSI, psi tai psii voivat tarkoittaa ainakin seuraavia asioita: * psii (Ψ, ψ), kreikkalainen kirjain * psii (Ѱ, ѱ), ennen vuotta 1708 käytetty kyrillisen aakkoston kirjain * psi (englannin sanoista pounds per square inch), paineen mittayksikkö * psii (Ψ), sähkövuon tunnus sähkötekniikassa * psii (Ψ), tangentin ja x-akselin välisen kulman tunnus matematiikassa * psii (Ψ), digammafunktion tunnus matematiikassa * psii (ψ), aaltofunktion tunnus kvanttimekaniikassa * J/ψ mesoni, atomia pienempi hiukkanen * psi, parapsykologian termi * Psi, reaaliaikaiseen verkkokeskusteluun käytetty tietokoneohjelma * Psi, Pokémon-pelien ja -piirrossarjan hahmo. * PSI, Partito Socialista Italiano eli Italian sosialistinen puolue, Italiassa vuosina 1892–1994 toiminut puolue * PSI, Partito Socialista Italiano eli Italian sosialistinen puolue, Italiassa vuodesta 2007 toiminut puolue * PSI, Partai Sosialis Indonesia eli Indonesian sosialistinen puolue, Indonesiassa vuosina 1948–1960 toiminut puolue *PSI, Pechersk School International, kansainvälinen koulu Kiovassa * PSI-indeksi, Portugalin pörssi-indeksi.
Iain Dowie

Iain Dowie (s. 9. tammikuuta 1965) on pohjoisirlantilainen jalkapallovalmentaja ja entinen huippupelaaja. ==Ura pelaajana== Seurajoukkueurallaan hyökkääjänä pelannut romuluiseksikin mainittu Dowie pelasi muun muassa Luton Townissa, West Ham Unitedissa, Southamptonissa, Queens Park Rangersissa ja Crystal Palacessa. Vaikka Dowie oli syntynyt Englannissa, hän sai edustaa maajoukkuetasolla Pohjois-Irlantia. Perusteena tälle oli, että hänen isänsä oli syntynyt Belfastissa. Hän pelasi kaikkiaan 59 maaottelua ja teki niissä 12 maalia. == Ura valmentajana == Valmennusuransa alussa Dowie kipparoi talousvauikeuksista kärsineen Oldhamin kakkosdivisioonan pudotuspeleihin. Kesken kauden 2003–2004 hän siirtyi 1. divisioonassa keskikastin huonommalle puolelle jämähtäneen Palacen peräsimeen. Hän kuitenkin nosti joukkueen neljän kuukauden aikana kuudenneksi, mikä tarkoitti pudotuspelipaikkaa Valioliigan karsinnoissa. Pudotuspeleissä Dowien johdattama intomielinen joukkue raivasi tieltään Sunderlandin sekä West Hamin ja lunasti näin paikkansa Valioliigassa. Yhden Valioliigakauden jälkeen Crystal Palace putosi takaisin alemmalle sarjatasolle, 1. divisioonan korvanneeseen Mestaruussarjaan. Kesällä 2006 Dowie siirtyi Valioliigan Charltoniin, mistä hän sai saman vuoden marraskuussa potkut heikosti sujuneen alkukauden jälkeen. 19. helmikuuta 2007 hänet nimitettiin Coventry Cityn manageriksi. Dowie erotettiin tehtävästään 11. helmikuuta 2008. Syyksi ilmoitettiin erimielisyydet seuran kehittämisestä Coventry Cityn uuden johdon kanssa. Valmennustehtäviin Dowie palasi kuitenkin jo huhtikuussa, kun Englannin mestaruussarjaseura Queens Park Rangers palkkasi Dowien uudeksi päävalmentajakseen. F1-pomojen Flavio Briatoren ja Bernie Ecclestone tukemana nousua kohti Englannin Valioliigaa havitellut QPR tarjosi lopulta liian kovan haasteen Dowielle. Kausi 2008/09 alkoi seurajohdon odotuksia kehnommin ja lokakuussa 2008 Dowie sai potkut Queens Park Rangersin oltua 12 kierroksen jälkeen yhdeksäntenä Englannin mestaruussarjassa.QPR entlässt Dowie Dowie palasi huhtikuussa 2009 valmennustehtäviin, kun hän aloitti työt Alan Shearerin apulaisvalmentajana putoamiskurimuksessa olevan Newcastle Unitedissa. Hän toimi tehtävässä kauden loppuun.Shearer begins work as new Toon era begins 16\. maaliskuuta 2010 uutisoitiin, että Dowie olisi Valioliigassa putoamiskamppailuun ajautuneen Hull Cityn ykkösehdokas uudeksi päävalmentajaksi.Iain Dowie is set to be appointed Hull manager Seuraavana päivänä Hull ilmoitti, että Dowie korvaa joukkueen valmentajana pari päivää aiemmin potkut saaneen Phil Brownin. Hull oli Dowien tullessa valmentajaksi sarjassa toiseksi viimeisenä kolmen pisteen päässä suoran säilyjen paikasta, kun kautta oli yhdeksän peliä jäljellä.Iain Dowiesta Hullin uusi valmentaja Dowie ei onnistunut pelastamaan Hullia putoamiselta ja kauden jälkeen hänet korvattiin Nigel Pearsonilla.Nigel Pearson announced as a new manager == Lähteet == Luokka:Pohjoisirlantilaiset jalkapalloilijat Luokka:Pohjoisirlantilaiset jalkapallovalmentajat Luokka:Vuonna 1965 syntyneet Luokka:Elävät henkilöt
Ilúvatar

Eru (Yksi) eli Ilúvatar (Kaiken Isä) on J. R. R. Tolkienin luomassa fantasiamaailmassa vaikuttava luoja ja ylijumala. == Esiintymiset == Tolkien kuvaa Silmarillioniin sisältyvässä Ainulindalëssa, kuinka Ilúvatar luo alussa ainurin, henkiolennot, eräänlaiset puolijumalat tai enkelit. Ilúvatar opettaa ainurin laulamaan ja antaa heille sävelaiheet, joista he kutovat sävellyksen, Ainurin Soiton. Sen pohjalta Ilúvatar luo näyn maailmasta ja tekee sen olevaiseksi. Ilúvatar luo myös haltiat ja ihmiset, joten heitä kutsutaan nimellä Ilúvatarin lapset (Eruhini). Ainurin Soiton synnyttämä maailma on tarkoitettu heidän asuinsijakseen. Tolkien 1980, s. 13-22 Kääpiöt ovat Erun "adoptoimia", koska Aulë loi heidät, mutta Eru antoi heille elämän. Ainur loivat myöhemmin kasvit ja eläimet, kun Eru oli vapauttanut ainurin musiikin kappaleet. Eru Ilúvatarilla on suuri osa Silmarillionissa, mutta häntä ei mainita muissa Tolkienin teoksissa, kuten Hobitti eli sinne ja takaisin ja Taru sormusten herrasta. Huolellisella tarkastelulla hänet voidaan kuitenkin löytää vaikuttavana mahtina kaiken taustalla kuten myös ainur. == Lähteet == *Tolkien, J.R.R.: Silmarillion. WSOY 1980. ISBN 951-0-09103-0 === Viitteet === Luokka:Keski-Maan henkilöhahmot Luokka:Kuvitteelliset jumaluudet de:Figuren in Tolkiens Welt#Eru Ilúvatar
Laiton taistelija

Laiton taistelija on sotatoimiin osallistuva henkilö, joka ei täytä laillisen taistelijan määritelmää. Määritelmään kuuluu asepuku tai näkyvä tunnus ja avoin aseen kantaminen joukossa, jolla on vastuullinen johtaja. Geneven sopimus ei määrittele laitonta taistelijaa, eikä laitonta taistelijaa ole myöskään määritelty missään muussa kansainvälisessä sopimuksessa . Laiton taistelija loukkaa kansainvälistä humanitaarista oikeutta, joka velvoittaa sotilaat erottautumaan siviileistä. Geneven sopimusten mukaan sotavankeja on vain kansainvälisissä konflikteissa, joissa molemmat sodan osapuolet ovat valtiollinen armeija. Tämän vuoksi laittomat taistelijat eivät voi saada sotavangin asemaa. Laittomasti sotatoimiin osallistuvat henkilöt voidaan pidättää ja asettaa syytteeseen kansallisen lain määräysten mukaisesti.ICRC official statement: The relevance of IHL in the context of terrorism , 21 July 2005 ICRC:n lainopillinen neuvonantaja Knut Dörman on katsonut, että vaikka laittomat taistelijat eivät saa sotavangin asemaa, suojaa Geneven neljäs sopimus ainakin tietyissä tilanteissa myös laittomia taistelijoita ja sen nojalla laittomia taistelijoita tulee ainakin kohdella vankeudessa inhimillisesti. Yhdysvallat määritteli joukon Afganistanissa vuonna 2002 taistelleita talibaneja laittomiksi taistelijoiksi. Tämä mahdollisti Yhdysvaltain mukaan Geneven sopimuksen jättämisen soveltamatta heidän osaltaan. == Katso myös == * Partisaani == Lähteet == Luokka:Sodan lait
Juopuli

Juopuli on kylä Ylikiimingin kaupunginosassa Oulussa Juopulinjärven lounaisrannalla. Entisen Ylikiimingin kunnan alueella sijaitsevan kylän asukasluku on noin 200. Juopuli on pääasiallisesti vanhaa maatalousseutua, ja sen lukuisat vanhat rakennukset sekä viljelysmaat lasketaan nykyisin merkittäväksi kulttuurihistoriallisesti arvokkaaksi maisemakokonaisuudeksi. ==Historia== Juopulin asutushistoriasta on tietoa vuosilta 1574–1591 alkaen, jolloin Olli Puumalaisen on mainittu asuneen Juopulinjärven rannalla. 1610-luvulla kylässä mainittiin olevan neljä taloa. Ilmeisesti tätäkin vanhempaa perua on vuoden 1555 verokirjoissa esiintyvä Olli Mikonpoika Koppelon talo. Isojaon aikaan vuonna 1791 kylälle perustettiin kaksi uutta taloa, jotka alkoivat jakaantua useammiksi taloiksi 1800-luvun alussa. 1800-luvun puolivälin aikaan kylässä oli yhdeksän taloa ja kuusi torppaa, joista osa oli kylän ulkopuolella. Talvisotaan mennessä kylän viidestä kantatalosta muodostettiin maanmittaustoimituksin kaikkiaan 41 asuttua tilaa. ==Palvelut== Palvelut on keskitetty Ylikiimingin taajamaan, joka sijaitsee noin seitsemän kilometrin päässä. Julkinen liikenne on koululaisvuoroihin sidottua linja-auto- tai tilataksiliikennettä. Alueen perusopetuksesta vastaa Ylikiimingin koulu. Vanhalla Juopulin koululla järjestetään kyläyhdistyksen tapahtumia, kerhoja sekä Oulu-opiston kursseja. Koulun läheisyydessä sijaitsee Juopulin harjoitusravirata, jota ylläpitää Kiiminkien hevosystävät ry. ==Lähteet== == Aiheesta muualla == * Juopulin kylän kotisivut Luokka:Ylikiimingin kylät
Erotuskyky

Erotuskyky tarkoittaa optisen laitteen kykyä erottaa kohteita. Optinen laite voi olla esimerkiksi kaukoputki tai mikroskooppi. Erotuskykyyn vaikuttaa itse laitteen ominaisuuksien lisäksi havaintokohteen ja laitteen välinen väliaine. Erotuskyky ilmoitetaan tavallisesti kulmayksiköissä kuten asteina, kulmaminuutteina tai kulmasekunteina. Mikroskoopin erotuskyky määritellään pienimpänä välimatkana kahden pisteen välillä, jotka voidaan havaita tietyllä kontrastilla. Ideaalitilanteessa se riippuu vain optisista ominaisuuksista ja käytetystä valon aallonpituudesta. == Kaukoputken erotuskyky == Kaukoputken paras mahdollinen erotuskyky riippuu sen suurimman linssin tai peilin, objektiivin halkaisijasta. Tämä johtuu valon diffraktiosta. Käytännössä erotuskykyyn vaikuttaa ilmakehän rauhattomuus siten, että pistemäisenkin kohteen kuva pyrkii aina leviämään noin 0,5-1,0 kulmasekunnin läpimittaiseksi kiekoksi. Aktiivinen optiikka eli peilin nopea muodon muuttaminen tietokoneohjauksella ja täpläinterferometria ovat suurissa kaukoputkissa käytettyjä keinoja, joilla erotuskykyä parannetaan. Käytännössä erotuskyky tarkoittaa esimerkiksi kahden lähekkäisen tähden erottumista erillisinä. Valokuvauksessa on otettava huomioon kuvan leviäminen filmin 0,01–0,03 mm rakeiden mukaan. Tarkin ihmisen rakentama kaukoputki on kahdesta kaukoputkesta yhdistetty interferometri VLTI, jonka tarkkuus on luokkaa 0,001 kaarisekuntia.VLT-kaukoputken esittely ESO:n sivuilla ==Lähteet== Luokka:Optiikka en:Optical resolution
ZoneAlarm

ZoneAlarm on Check Point Software Technologiesin omistama tietoturvan parantamiseen tarkoitettu ohjelmisto, jonka kehitti alkujaan Zone Labs. Check Point osti Zone Labsin vuonna 2003 205 miljoonan dollarin hintaan.https://web.archive.org/web/20080515220448/http://www.checkpoint.com/press/2003/zonelabs121503.html == Ohjelmistotuoteperhe == ZoneAlarmin ohjelmistotuoteperhe on jaettu kuuteen eri ohjelmistotuotteeseen, joista ainoastaan ZoneAlarm Internet Security Suite sisältää kaikki ohjelmistotuoteperheen ominaisuudet. ZoneAlarm-nimellä viitataan usein ZoneAlarmin yhteen ohjelmistotuotteeseen, joka on nimeltään ZoneAlarm. ZoneAlarm sisältää vain peruspalomuurin ja on ilmaisohjelma. Alla lueteltu kaikki kotiin ja kotitoimistoon suunnatut ohjelmistotuotteet: * ZoneAlarm Internet Security Suite * ZoneAlarm Pro * ZoneAlarm Antivirus * ZoneAlarm Anti-Spyware * ZoneAlarm (ilmaisohjelma) * ZoneAlarm IMsecure Pro == Ominaisuuksia == ZoneAlarmin ohjelmistotuoteperheen ominaisuuksiin kuuluu palomuuri, vakoiluohjelmien poisto, virustorjunta, käyttäjän yksityisyyden suojaus, tietokoneen langaton tietoturva sekä roskapostin ja phishing-viestien suodatus. Muita ominaisuuksia ovat muun muassa Auto-Learn, Spy Site Blocking, Game Mode, Email Security, Privacy Protection, Parental Control ja SmartDefence Advisor. == Lähteet == == Aiheesta muualla == * ZoneAlarmin virallinen sivusto * ZoneAlarmin blogi Luokka:Tietoturvaohjelmat Luokka:Windows-ohjelmat
Aktiivinen optiikka

Aktiivinen optiikka on kaukoputken peilin muodon muuttamista peilin vääntymistä vastaan. Vääntymistä aiheuttaa observatorioon kohdistuva tuuli, painovoima, teleskoopin akselin vääntyminen jne. Aktiivinen optiikka tekee mahdolliseksi kevyiden, palasista koottujen suurten peilien tekemisen. Aktiivista optiikkaa hyödyntävä peili onkin koottu ohuista kuusikulmaisista palasista. Peilin muodon muuttamista säätelee tietokone ja peilin moottoroitu tuentamekanismi, joka pitää palasten keskinäiset asennot oikeina. Aktiivista optiikkaa käytetään esimerkiksi Keck-teleskoopeissa sekä myös pohjoismaisessa optisessa teleskoopissa (NOT Nordic Optical Telescope) La Palmassa Observatorio del Roque de los Muchachossa Kanariansaarilla ja uuden teknologian teleskoopissa (NTT New Technology Telescope) La Sillan observatoriossa Chilessä. == Katso myös == *Adaptiivinen optiikka *Nestemäinen peili Luokka:Teleskoopit Luokka:Optiikka sv:Teleskop#Aktiv optik
Mosaiikkipeili

Mosaiikkipeili on kaukoputken peili, joka koostuu pienemmistä kuusikulmaisista peileistä. Niitä käytetään nykyaikaisissa suurissa peilikaukoputkissa kevytrakenteisuutensa ja säädettävyytensä vuoksi. Mosaiikkipeilin muodon asettaminen tapahtuu moottoroidulla, jatkuvasti säätyvällä tietokoneohjatulla järjestelmällä, jolla voidaan muun muassa eliminoida kuvasta ilmakehän aiheuttamia vääristymiä. Esimerkiksi Keck-teleskoopissa on mosaiikkipeili. Luokka:Teleskoopit
Kulmaläpimitta

Kulmaläpimitta kertoo kuinka suurena jokin esine tai kohde havaitsijalle näkyy eli näennäisen koon. Jotta todellinen koko voidaan määritellä laskennallisesti, on tiedettävä kohteen etäisyys. Yksinkertaistettuna kaukana oleva ihminen näyttää pieneltä ja lähellä oleva suurelta. Esimerkiksi kaukoputki suurentaa kohteen kulmaläpimittaa. Mitattu tai arvioitu kulmaläpimitta ilmoitetaan kulmayksiköllä, jotka ovat aste, kaariminuutti, kaarisekunti, millikaarisekunti tai harvinaisemmin piiru. Mitat suhteutuvat toisiinsa siten, että 1 aste on 60 kaariminuuttia tai toisin merkittynä 1° = 60′. Edelleen 1′ = 60 kaarisekuntia eli 60″.Kaila s.11 Tähtitaivaan liikkeessä 1° liike vastaa aikana 4 minuuttia - (24 tuntia · 60 minuuttia) / 360° (täysi ympyrä) = 4 min/°. Auringon ja Kuun kulmaläpimitta on Maasta katsottuna noin 1900 kaarisekuntia eli puoli astetta.Kerttunen ym. s.18 Aurinko on 400 kertaa Kuuta suurempi ja 400 kertaa Kuuta kauempana Maasta. Hyvin kaukana olevien tähtien kulmaläpimitat ovat vastaavasti hyvin pieniä. Suoraksi ojennetun käden etusormi peittää noin puolen asteen alueen. Kulmaläpimitta voidaan ilmoittaa esimerkiksi ilmassa, maastossa tai avaruudessa olevalle kohteelle. Kulmaläpimitta riippuu kohteen todellisesta koosta ja etäisyydestä, kaukana oleva suuri kohde voi olla kulmaläpimitaltaan samankokoinen kuin lähellä oleva pienempi kohde. Kohteen valoisuus, taustan kuviot yms. voivat aiheuttaa vääriä tulkintoja kohteen koolle josta kuuilluusio on tunnettu esimerkki luonnossa. Kulmaläpimittaa ei tule sekoittaa kulmakorkeuteen, joka ilmoittaa kohteen, esimerkiksi Auringon, korkeuden asteina suhteessa horisonttiin. == Lähteet == * Kari Kaila - Tähtitaivaan opas Ursa 1980 ISBN 951-92 69-08-8 * Hannu Kerttunen, Olli Manner, Pentti Tuovinen - Tähtitaivas 2000 URSA ISBN 951-9269-66-5 === Viitteet === Luokka:Euklidinen geometria Luokka:Astrometria
Koherenssi

Koherenssi tarkoittaa seuraavia asioita: * koherenssi fysiikassa * koherenssi eli yhteensopivuusteoria tieteenfilosofiassa.
Tietokonetyövuosi

Tietokonetyövuosi (engl. computer-year tai years of computer time) on käsite, jolla kuvataan yhden tietokoneen, tai yleisemmin usean tietokoneen tekemää yhteistä työmäärää. Termiä vastaava ihmisten työmäärää arvioiva termi on henkilötyövuosi. Termiä voidaan käyttää, kun halutaan arvioida työtä, jonka hajautettuun tietojenkäsittelyyn (engl. grid computing) perustuvaan projektiin kuuluvat tietokoneet ovat yhdessä tehneet projektin hyväksi. Yksi tietokonetyövuosi voidaan määritellä siten, että se on yhden tietokoneen tekemä työmäärä, kun kone on käynnissä yhden vuoden ajan ja käyttää laskentatehonsa kokonaisuudessaan tehtävän suorittamiseen. Termin käyttöä rajoittaa kuitenkin se, että erityyppiset tietokoneet voivat olla laskentateholtaan hyvin erilaisia (vrt. kotitietokone ja supertietokone). Termin tietokonetyövuosi käyttö on mielekästä silloin, kun projektiin osallistuvat tietokoneet ovat hyvin samantyyppisiä. Esimerkiksi useat hajautetun tietojenkäsittelyn projektit on suunniteltu pelkästään kotitietokoneille. :Esimerkki: mikäli 500 000 tietokonetta käyttää tiettyyn projektiin keskimäärin 50 prosenttia prosessointitehostaan 12 tuntia vuorokaudessa 8 vuoden ajan, projektiin käytetty tietokoneaika on 1 miljoona tietokonetyövuotta Vuonna 1999 käynnistyneen SETI@home -projektin sanotaan ylittäneen 2 miljoonan tietokonetyövuoden rajan (2004). == Aiheesta muualla == * SETI@home -projekti * BBC - uutinen alkuluvun löytämisestä * University of Essex - projekti syöpälääkityksen löytämiseksi Luokka:Tietotekniikka
Eero Berg

Eero Edvin Berg (17. helmikuuta 1898 Kangasala – 14. heinäkuuta 1969 Karijoki) oli suomalainen kestävyysjuoksija ja olympiamitalisti.Siukonen, s. 22 Hän saavutti pronssia vuoden 1924 kesäolympialaisten 10 000 metrin juoksussa ajalla 31.43,0. Kilpailussa Ville Ritola voitti maailmanennätysajalla (30.23,2) ja Ruotsin Edvin Wide oli toinen.Wallechinsky, s. 42 Eero Berg juoksi 5 000 ja 10 000 metrin lisäksi myös 3 000 metrin esteitä; vuonna 1925 hän voitti Suomen mestaruuden ja vuonna 1926 hänellä oli matkan maailmantilaston kakkosaika toisen suomalaisen Elias Katzin jälkeen. Hän edusti Suomea kaikkien aikojen toisessa Ranska-maaottelussa vuonna 1923 ja kaikkien aikojen ensimmäisessä Ruotsi-maaottelussa vuonna 1925. Seuratasolla hän edusti Tampereen Pyrintöä. Berg asui vuosina 1929–1931 Brasiliassa. Sinä aikana hän kilpaili maassa hyvällä menestyksellä. Viimeinen kisa Brasiliassa oli Rio de Janeiron halkijuoksu, joka päättyi Borgin voittoon. Suomeen palattuaan hän oli kahdeksan vuotta Kemi Oy:n metsätyönjohtajana. Vuonna 1945 hän mutti maanviljelijäksi Karijoelle. == Lähteet == * * * === Viitteet === Luokka:Suomalaiset estejuoksijat Luokka:Suomalaiset kestävyysjuoksijat Luokka:Suomalaiset olympiamitalistit Luokka:Vuonna 1898 syntyneet Luokka:Vuonna 1969 kuolleet
Grandi

Grandi on Valion valmistama pillimehu. Grandi tuli markkinoille vuonna 1970 kilpailemaan samantapaisen, vuodesta 1962 valmistetun Tripin kanssa. Aiemmin Grandi-pakkauksissa oli kuvattuna Kari Grandi -niminen hahmo, jota on kutsuttu nimellä "kaikkien janoisten sankari" ja joka liikkuu erilaisilla kulkuneuvoilla. Mainoksissa hahmoa ovat esittäneet Eeki Mantere ja Sami Kojonen. Grandin makuja ovat muun muassa mansikka, appelsiini, vadelma, päärynä ja appelsiini-kola. 2020-luvulla Valio Grandille tuli kolme uutta 1L mehujuomaa: talvinen omena, vadelma-päärynä ja persikka-jäätee. ==Lähteet== == Aiheesta muualla == * Aikamme sankari on Kari Grandi - media, valta ja eliitit, dos. Laura Kolbe, Helsingin yliopisto (Edistyksen päivät 2000) Luokka:Pillimehut Luokka:Suomalaiset virvoitusjuomamerkit Luokka:Valion tuotteet
Pernasyöpä

Pernasyöpä on pernan syöpä. Kyseessä on lähinnä eläinten sairaus. Sitä esiintyy esimerkiksi koirilla. Sen oireita ovat esimerkiksi painon putoaminen ja pahoinvointi. Kemoterapia on yleisin hoitomuoto. Ihmisillä esiintyy harvinaisena sairautena pernan lymfoomaa. Luokka:Syöpätaudit
Sharpevillen verilöyly

Sharpevillen verilöyly tapahtui Sharpevillen townshipissä nykyisen Gautengin provinssin alueella 21. maaliskuuta 1960, kun Etelä-Afrikan poliisi avasi tulen aseistautumattomia mustia mielenosoittajia vastaan. Verilöylyssä kuoli 69 ihmistä ja yli 180 haavoittui. Sharpevillen verilöylyn vuosipäivää vietetään Etelä-Afrikassa nykyisin kansallisena ihmisoikeuksien päivänä. Siitä on tullut YK:n Kansainvälinen päivä rotusyrjinnän poistamiseksi. Tämä aloittaa rasisminvastaisen viikon, jota vietetään Suomessa muun muassa kouluissa. Vuonna 1959 Robert Sobukwen johtama ryhmittymä pakotettiin pian eroamaan ANC:stä ja he perustivat uuden järjestön Pan-Africanist Congressin, PAC:n. Heti perustamisensa jälkeen PAC ryhtyi organisoimaan kampanjaa passilakeja vastaan. He kehottivat ihmisiä kerääntymään poliisiasemien eteen ilman passejaan ja vaatimaan poliisia pidättämään heidät. 21\. maaliskuuta 1960 eräs tämänkaltainen mielenosoitus Sharpevillen townshipissä Johannesburgin eteläpuolella päättyi verisesti, kun poliisi avasi tulen väkijoukkoon ja ampui 40 sekunnin aikana yli 700 laukausta tappaen 69 ja haavoittaen 180:tä. Suurinta osaa kuolleista ja haavoittuneista oli ammuttu selkään väkijoukon paetessa tulitusta. Tapahtuma sai aikaan suuria protestimielenosoituksia, jotka huipentuivat 30 000 ihmisen mielenosoitukseen parlamenttitalon edessä Kapkaupungissa. Pääministeri Hendrik Verwoerd vastasi mielenosoituksiin julistamalla hätätilan, pidättämällä 18 000 mielenosoittajaa ja julistamalla sekä ANC:n että PAC:n laittomiksi järjestöiksi. == Lähteet == Luokka:Vuoden 1960 rikokset Luokka:Apartheid Luokka:Joukkosurmat Luokka:Transvaal
Prokuraattori

Prokuraattori voi tarkoittaa lukuisia eri virkamiehiä eri aikoina ja eri yhteiskunnissa. Termi on lähtöisin Rooman valtakunnasta, jossa senaatti saattoi nimittää virkamiehen toimimaan kuraattorin valtuuksin mutta ilman virallista virkaa (pro curator). Suomen suuriruhtinaskunnan aikana prokuraattori oli virkamies, joka valvoi lakien noudattamista ja oli ylin virallinen syyttäjä, kuten oikeuskansleri nykyään. Hän oli virkahierarkiassa erittäin korkealla, usein kenraalikuvernöörin apulainen. Yliprokuraattori oli Venäjän keisarikunnassa ortodoksisen kirkon hallinnosta vastanneen pyhän synodin päällikkönä toiminut virkamies. == Katso myös == * Prokuraattori (Suomi) Luokka:Roomalaiset virat ja arvonimet de:Prokurator en:Procurator he:פרומגיסטראט nl:Procurator ru:Прокуратор sv:Prokurator
Imusarja

Imusarjaksi kutsutaan kanavistoa polttomoottorissa, josta tuore ilma- polttoaineseos virtaa palotilaan. Tiettyyn rajaan asti moottorista saadaan sitä enemmän tehoa, mitä enemmän se saa imuvaiheen aikana jokaiseen sylinteriin polttoaine-ilmaseosta. Jokaisen sylinterin imukanavan tulisi myös olla samanpituinen, jotta moottorin käynti olisi tasaista. Imusarjan pituudella voidaan myös vaikuttaa moottorin vääntömomenttikäyrään ja sitä kautta kierrosalueeseen, jolla enimmäisteho saavutetaan. Periaatteena pidetään, että pidemmällä imusarjalla saadaan tehoaluetta siirrettyä matalille kierrosalueille ja lyhyellä taas korkeammille kierroksille. Yleisimmin imusarjat ovat nykyään muovia tai alumiinia. 1990-luvun alkupuolella imusarjat valmistettiin vielä valuraudasta tai kevytmetalliseoksista. Luokka:Polttomoottorit
Inertiavirtaus

Inertiavirtaus, inertialiike tai inertiaalinen oskillaatio on virtausmekaniikan ilmiö, jossa suurten vesialtaiden virtaukset kääntyvät Coriolis-ilmiön vaikutuksesta ympyräradoille, jos ulkoisia voimia ei ole. Se vastaa jatkavuuden lakia eli Newtonin ensimmäistä lakia pyörivällä alustalla. Nimi inertiavirtaus on historiallista perua ja harhaanjohtava, koska ratojen kiertyminen inertiaympyröiksi johtuu nimenomaan Coriolis-ilmiöstä. Inertiaympyröiden synty edellyttää, että nestepartikkeli on vaakasuuntaisessa liikkeessä Maan pinnan suhteen. Jos liikkeen aiheuttaneet voimat (esimerkiksi tuuli) lakkaavat vaikuttamasta eikä hidastavia voimia ole, kappale jatkaa liikettään jatkavuuden lain mukaisesti. Maan pinnalla planeetan pyörimisestä aiheutuva Coriolis-ilmiö vaikuttaa kuitenkin kappaleeseen ja saa sen radan kiertymään. Coriolis-voima on liikkeen suuntaa vastaan kohtisuoraan vaikuttava näennäisvoima, joka syntyy kun tilannetta tarkastellaan pyörivästä koordinaatistosta eli Maan pinnalta. Ympyrän koko on verrannollinen nestepartikkelin nopeuteen ja Coriolis-parametrin f suuruuteen (f = 2 Ω sin φ, missä Ω on Maan kulmanopeus ja φ leveysaste). Kiertoaika riippuu ainoastaan Coriolis-parametrista: :T = \frac{2\pi}{\left|f\right|} = \frac{\pi}{\left|\Omega sin \phi \right|}. Ympyrän kehän pituus 2πR saadaan kappaleen alkunopeuden q0 ja jaksonajan T tulosta: :2 \pi R = \left|q_0\right|T, missä R on ympyrän säde. Käytännössä nesteen sisäinen kitka vaimentaa ympyräliikkeen vähitellen. Näin syntyy spiraalimainen pienenevien ympyröiden ketju, jollaisia havaitaan usein merissä ja suurissa järvissä. Matalissa vesissä pohjakitka jarruttaa liikettä ja estää ympyröiden synnyn. Ensimmäisen kerran ilmiö havaittiin 1930-luvulla Itämerellä. Inertiavirtaus tapahtuu pohjoisella pallonpuoliskolla myötäpäivään, eteläisellä vastapäivään. Luokka:Virtausmekaniikka
Agglutinatiivinen kieli

Agglutinatiiviset eli agglutinoivat kielet ovat kielitieteessä sellaisten kielien luokka, joissa sanan vartaloon liittyy (useita) päätteitä ja muita affikseja. Tämä ilmiö on nimeltään agglutinaatio. Tyypillisimpiä esimerkkejä agglutinoivista kieliryhmistä ovat uralilaiset kielet, kuten suomi, ja altailaiset kielet, kuten turkki. Äärimmäistapauksessa kaikilla kielen affikseilla olisi vain yksi muoto ja näitä voitaisiin liimata mekaanisesti peräkkäin muodostaen toisiaan vastaavia merkityksiä. Käytännössä yksikään tunnettu luonnollinen kieli ei kuitenkaan ole täysin agglutinoiva, sillä niin sanavartaloissa kuin päätteissäkin tapahtuu monenlaista assimilaatiota ja muita äännevaihteluita. Esimerkiksi suomen kielessä kantaan talo voidaan mekaanisesti liittää monikon tunnus [i] sekä inessiivin sijapääte [ssa], jolloin saadaan sanan muoto taloissa. Mikäli sama säännönmukaisuus säilyisi kaikkien sanojen muodostamisessa, kieltä voisi kutsua puhtaasti agglutinoivaksi. Esimerkki suomen kielen epätäydellisestä agglutinaatiosta on se, että kannasta kissa äännevaihtelun vuoksi muodostuu kissoissa eikä *kissa|i|ssa. Kielitieteilijä Juha Janhusen mukaan uralilais-altailaiset kielet ovat agglutinatiivisia kuten suomen lisäksi myös turkki, mongoli, tunguusi, korea ja japaniProto-Uralic—what, where, and when? Juha JANHUNEN (Helsinki) The Quasquicentennial of the Finno-Ugrian Society. Suomalais- Ugrilaisen Seuran Toimituksia = Mémoires de la Société Finno-Ougrienne 258. Helsinki 2009. 61–62.. Monissa agglutinatiivisissa kielissä on vokaalisointu. Kielten rakennetyypistä johtuen suomella ja turkilla on samantapaisia piirteitä, kuten agglutinoiva (päätteitä liimaileva) morfologia ja vokaalisointu http://www.helsinki.fi/~jolaakso/sgrfaq.html. == Agglutinoivia kieliä == *japani *ainu *korea *altailaiset kielet kuten turkki *monet tiibetiläis-burmalaiset kielet *baski *dravidakielet *monet uralilaiset kielet, esimerkiksi suomi, pohjoissaame, unkari ja viro *inuktitut *bantukielet *malaiji *koillisen, luoteisen ja eteläisen Kaukasuksen kielet *jotkin Keski-Amerikan ja Pohjois-Amerikan kielet, nahuatl, huasteekki ja salish === Muinaisista kielistä === *sumer *elam *hurri *urartu *hatti *guti *lullubi *kassiitti ==Katso myös== *Indouralilaiset kielet *Uralilais- altailaiset kielet ==Lähteet== Luokka:Kielitypologia
Irish Cream

Irish Cream on yleisnimi irlantilaiseen viskiin perustuville kermalikööreille, joista ensimmäinen oli vuonna 1974 markkinoille tullut Baileys Irish Cream. Likööri saavutti nopeasti suuren suosion, ja sittemmin myyntiin on tullut useita samankaltaisia tuotteita. Irish Cream sisältää tyypillisesti 14–17 tilavuusprosenttia alkoholia. Luokka:Liköörit Luokka:Irlantilaiset juomat
The Chronicles of Life and Death

The Chronicles of Life and Death on Good Charlotten kolmas levy. Se ilmestyi 5. lokakuuta 2004. Siltä on julkaistu singlet "Predictable", "I Just Wanna Live", "The Chronicles of Life and Death" ja "We Believe". Levy alkaa introlla, jossa on japaninkielisellä laululla höystettyä fantasiahenkistä musiikkia. ==Kappaleet== #"Once Upon a Time: The Battle of Life and Death" #"The Chronicles of Life and Death" #"Walk Away (Maybe)" #"S.O.S" #"I Just Wanna Live" #"Ghost of You" #"Predictable" #"Secrets" #"The Truth" #"The World Is Black" #"Mountain" #"We Believe" #"It Wasn't Enough" #"In This World (Murder)" #"Meet My Maker (Bonus Track)" Luokka:Vuoden 2004 albumit Luokka:Good Charlotten albumit
Ryynimakkara

Ryynimakkara on makkara, jossa on mukana ryynejä. Makkarassa on huomattavan alhainen rasvapitoisuus, yleisesti 10–15 prosentin luokkaa. Ryynimakkaroissa on käytetty ohrasuurimoita noin viidennes sen painosta, mikä alentaa lihan ja rasvan suhteellista määrää. Ryynimakkaroita on valmistettu perinteisesti myös kokonaan ilman lihaa. Ryynimakkaran läheisiä sukulaisia ovat erilaiset verimakkarat, Kotivaran Kärkkäri ja tamperelainen mustamakkara. Mainitsemisen arvoinen on hämäläinen perunamakkara, jossa käytetään perunoita ohrasuurimoiden tilalla. Ulkomailla on olemassa myös joitakin ryynimakkaran tapaisia makkaroita. Erityisesti Britteinsaarilla aamiaispöydässä tarjottava Black Pudding on tutun tuntuinen, vaikkakin ulkomuodoltaan erilainen, paksu ja lyhyt makkara. Myös skotlantilainen perinneherkku Haggis kuuluu samaan perheeseen, vaikkakin se suolen sijaan valmistetaankin lampaan mahalaukkuun. Ryynimakkara valmistetaan perinteisesti seuraavista raaka-aineista: sianliha, vesi, ohrasuurimot, perunajauho, mausteet, suola, verijauhe tai tuore veri. ==Aiheesta muualla== * Makkaraportaali Luokka:Makkarat Luokka:Suomalainen keittiö
Graduale Aboense

Graduale Aboense (”Turun graduaali”) on Turun hiippakuntaa varten keskiajalla, 1300- ja 1400-lukujen vaihteessa valmistettu graduaali eli messulaulukirja. Se on kirjoitettu käsin pergamentille. Gradualiin oli koottu katolisen kirkon pyhäpäivien messuissa käyttämät liturgiset laulut. Suurin osa lauluista oli proprium-lauluja, jotka vaihtuivat pyhäpäivän mukaan. Teoksesta on säilynyt joitakin epätäydellisiä kappaleita, jotka on koottu voutien tilikirjojen kansissa säilyneistä irtosivuista. Säilyneistä osista on julkaistu näköispainos vuonna 2002. == Katso myös == * Codex Aboensis * Manuale Aboense * Missale Aboense * Palmsköldin katkelma * Turun tuomiokirkon Mustakirja *Aitolahden koodeksi Luokka:Hengelliset laulukokoelmat Luokka:Latinankieliset kirjat Luokka:Suomen keskiajan kristinusko Luokka:Turun keskiaika Luokka:Turun tuomiokirkko
Konselji

Konselji tarkoittaa neuvostoaJoukahainen.puimula.org tai neuvoskuntaa, jonka puheenjohtajana toimii konseljipresidentti. Suomen suuriruhtinaskunnan ylin hallintoelin oli vuonna 1809 Turkuun perustettu hallituskonselji, jonka nimeksi vaihtui vuonna 1816 Suomen senaatti.Vm.fi viitattu 24.7.2011 Ruotsin kuningaskunnassa konselji tarkoittaa hallituksen kokousta, johon valtionpäämies eli kuningas tai kuningatar osallistuu. Konselji voidaan nykylain mukaan pitää hallituksen vaihtuessa tai hallituksen tiedottaessa kuninkaalle valtakunnan asioista. ==Lähteet== Luokka:Hallinto
Sukiminen

Sukiminen eli suinti on turkin harjaamista tai silittämistä tai turkin tarkkaa tutkimista sormin. Monet eläimet sukivat toisiaan. Myös ihmiset sukivat eläimiä, toisia ihmisiä ja itseäänkin, esimerkiksi kammatessaan. Linnut sukivat itseään rasvatakseen ja asetellakseen höyhenpukunsa vedenpitäviksi. Apinoiden sukimisella tarkoitetaan turkin tarkkaa sormeilua, hellävaraista nyppimistä ja kaivelua. Apinat etsivät sukimalla sekä kuollutta ihoa että syöpäläisiä syödäkseen. Ennen kaikkea sukiminen on kuitenkin sosiaalinen toimitus. Useammin laumahierarkiassa alempiarvoiset sukivat ylempiarvoisia kuin toisin päin. ==Katso myös== *Paijaaminen *Nuoleminen Luokka:Eläintiede
Nousukausi (elokuva)

Nousukausi on Johanna Vuoksenmaan 28. helmikuuta 2003 ensi-iltansa saanut esikoisohjaus. Elokuva voitti 2003 parhaan elokuvan, parhaan musiikin (Kerkko Koskinen) ja parhaan käsikirjoituksen (Mika Ripatti) Jussi-palkinnon. Jussi- ehdokkuuksia Nousukausi keräsi kymmenen kappaletta. == Juoni == Elokuvassa Janne Saari (Petteri Summanen) ja Katri Saari (Tiina Lymi) päättävät lähteä ennen Jannen uuden työn alkua ennen kokemattomalle extreme-lomalle työttömäksi Koillis-Helsingin Jakomäkeen. Elämä ei aika ajoin ole helppoa pelkän työttömyyspäivärahan turvin maleksiessa. Elokuvan käännekohdassa matkanjärjestäjä Ilpo Heino (Antti Virmavirta) osoittautuu kaiken päälle huijariksi, joka on sopimushetkellä vienyt Jannen ja Katrin henkilöpaperit ja koko omaisuuden. Miehen jäljille pääseminen on vaikeaa, ja koska rahat ovat aivan lopussa, ei Jannella ja Katrilla ole varaa kunnon asianajajaan, vaan pelkästään änkyttävään Oikkoseen. Jannen tuleva työnantaja, säälimätön ja kaksinaamainen Erik Sten ei hänkään ota herkkäuskoista Jannea firmaansa, kun kuulee huijauksesta. Jakomäessä näennäisesti vähäpätöiset ja hiukan laitapuoliset naapurit ovat päinvastoin mukavia ja mutkattomia ihmisiä, jotka – varsinkin Katriin ihastunut Kari – antavat Katrille ruokaa. Vyyhti purkautuu pikku hiljaa Jannen löydettyä pitsalähettikeikallaan oman autonsa, jonka rattiin astelee, kukas muukaan kuin Ilpo Heino. == Rooleissa == ==Tuotanto== Elokuvaa oli alun perin tarkoitus kuvata jo kesällä 2001, mutta koska Olli Soiniolla oli muita elokuvia rahoitettavana ja käsikirjoitus kaipasi vielä hiomista, tuotanto siirtyi kesäksi 2002. Sillä aikaa käsikirjoittaja Mika Ripatti ehti hioa käsikirjoitusta ja lähiö ehti vaihtua Myllypurosta Jakomäeksi. == Lähteet == Luokka:Vuoden 2003 suomalaiset elokuvat Luokka:Suomalaiset draamaelokuvat Luokka:Johanna Vuoksenmaan ohjaamat elokuvat Luokka:Jussi-palkitut elokuvat Luokka:Elokuvat liike-elämästä
Hattara (mytologia)

Hattara on suomalainen taruolento. Kristfried Gananderin Mythologia Fennican mukaan hattara on toisaalta paha hattara, satujen noita-akka, samanlainen olento kuin ajattarot ja Lemmas, toisaalta taas taivaalla asuva uppiniskainen jättiläinen ja taivaanvaltaaja.Ganander 2016, s. 37 Mythologia Fennican runokatkelmassa hattarat valtaavat taivaan miten tahtovat, eikä jumalakaan voi niitä estää. Ei tiedetä, ovatko hattarat tässä taivaallisia olentoja vai pelkästään pilviä. == Lähteet == * Ganander, Kristfrid (toim. Juha Pentikäinen): Mythologia Fennica. Salakirjat 2016. ISBN 978-952-7204-08-5 === Viitteet === Luokka:Suomalaiset jumalat ja taruolennot
Sutela (Kotka)

Sutela on kaupunginosa Kotkan länsiosassa. Kaupunginosa rajoittuu idässä Kymijoen Langinkoskenhaaraan, etelässä valtatiehen 7 ja pohjoisessa Kaukolaan. Alue on pääosin jokilaaksoa. Sutelan poikki kulkee Kuninkaantie, joka Sutelan kohdalla on suurelta osin yhä käytössä. Tie kulkee niin sanottua Väkinäisten siltaa pitkin Kyminlinnan puolelle. Sutelan alueella on useita vanhoja suuritonttisia omakotitaloja. Itäosassa on peltoja Langinkoskenhaaran varrella. Sutelan kauppakeskittymä johon kuuluu Automarket Prisma sekä muita palveluita, sijaitsee valtatien 7 ja seututien 170 välissä. Kaupunginosan länsiosassa on Hakamäen pienteollisuusalue ja Petäjäsuon asuinalue. ==Lähteet== Luokka:Kotkan kaupunginosat Luokka:Kymenlaakson maakunnan entiset taajamat
Archer (panssarintorjuntavaunu)

Archer (virallisesti Self Propelled 17pdr, Valentine, Mk I, Archer) oli brittiläinen toisen maailmansodan aikainen panssarintorjuntavaunu. Vaunu on rakennettu Valentine-panssarivaunun modifioidulle alustalle. Taistelukäyttöön se tuli loppuvuodesta 1944. Archer oli siinä mielessä erikoinen ratkaisu, että torni sijoitettiin alustan takaosaan ikään kuin väärin päin, eli siten että tykki osoitti moottoritilan ylitse taakse. Vaunun ajaessa eteenpäin tykki osoitti siis taakse. Tämän vuoksi Archer piti peruuttaa tuliasemaan. Toisaalta tällöin tuliasemasta poistuttaessa voitiin ajaa eteenpäin. Tykin sivusuuntausala oli 45 astetta (22,5 astetta kumpaankin suuntaan keskiviivasta). Käyttäjät pitivät matalasta siluetista ja hyvin järjestetystä taisteluosastosta, mutta eivät pitäneet ohuesta panssarista, puutteellisesta yläsuojasta ja pakokaasusavusta, joka paljasti heidät asemaa vaihdettaessa. Pääaseena oli englantilainen 76,2 mm Ordnance QF 17-pounder Mk. II -panssarintorjuntakanuuna, joka pystyi läpäisemään pelätyn saksalaisen Tiger I:n etupanssarin yli 1 000 metrin päästä. Pantherin etupanssaria tykki ei välttämättä läpäissyt panssarin kaltevuudesta johtuen. Myöskään Tiger II:n tai Jagdtigerin etupanssareita 17-naulainen ei läpäissyt, mutta oli joka tapauksessa eräs toisen maailmansodan tehokkaimmista panssarintorjuntakanuunoista. Archerin taistelutila oli päältä avoin ja se oli muutenkin hyvin heikosti panssaroitu. Rungon ja tornin panssarointi oli vain 20 mm paksu. Kansi- ja pohjapanssarit olivat vieläkin heikompia, ne olivat nimittäin vain 10-millisiä. Vaunu oli kuitenkin ilmeisesti suhteellisen toimiva siinä käytössä mihin se oli tarkoitettukin, eli liikkuvana panssarintorjuntatykkinä. Toisen maailmansodan jälkeen Archerit olivat sotatoimissa Egyptin ja Jordanian armeijoissa Israelia vastaan. ==Lähteet== * * ==Aiheesta muualla== * wwiiequipment.com - Archer Tank Destroyer * - Tank Chats #88 | Valentine Archer | The Tank Museum by David Fletcher * - Archer - Inside The Chieftains Hatch - Part 2 by Nicholas Moran Luokka:Yhdistyneen kuningaskunnan panssarintorjuntavaunut Luokka:Yhdistyneen kuningaskunnan toisen maailmansodan panssarivaunut
Oulu-lehti

Oulu-lehti oli Oulun seudulla 1958–2020 ilmestynyt kaupunkilehti. Lehden ensimmäinen numero jaettiin kokeilumielessä oululaisiin koteihin syksyllä 1958. Kokeilun onnistuttua lehden julkaisemista päätettiin jatkaa. Lehden julkaisupäiviksi vakiintuivat torstai ja sunnuntai. Sunnuntain lehti painettiin lauantai-iltapäivänä. Lehteä tehtiin koeluonteisesti kolmipäisenä lyhyen aikaa 1969. Lehteä julkaisi 30. syyskuuta 2018 saakka Joutsen Media Oy (aiempi kustantajan nimi oli Oy Liitto) ja sen jälkeen lehteä julkaisi Kaleva365 Oy, joka kuuluu Kaleva-konserniin. Lehti ilmestyi loppuaikoina keskiviikkoisin ja sen jakelualueeseen kuuluivat Oulun kaupungin lisäksi Iin, Kempeleen, Tyrnävän, Limingan, Lumijoen ja Muhoksen kunnat. Lehden jakoi Oulu- Suorajakelu. Lehden levikki oli noin 100 000, ja sen lukijapeitto jakelualueella oli 72 % (vrt. sanomalehti Kalevan lukijapeitto 79 %). Kesäkuussa 2018 Kaleva Oy osti Oulu-lehden oululaiselta Joutsen Medialta. Oulu-lehti yhdistettiin Kalevan Forum24-kaupunkilehteen maaliskuussa 2020. Lehden viimeinen päätoimittaja oli Susanna Eksymä. Häntä ennen päätoimittajina ehtivät toimia Paavo Kekkonen, Jussi Matela, Joni Skiftesvik, Reijo Perälä ja Alpo Merilä. Oulu-lehden viimeinen numero ilmestyi keskiviikkona 25. maaliskuuta 2020.Oulu-lehti, nro 6, 25.3.2020, 23 s. ==Lähteet== ==Aiheesta muualla== * Lehden kotisivut * Sähköinen näköislehti * Oulu-lehti 30.1.2008 Oulu-lehti Luokka:Suomalaiset kaupunkilehdet